钦定古今图书集成/明伦汇编/官常典/第244卷 > 彭时
## 钦定古今图书集成/明伦汇编/官常典/第244卷 > 彭时

按《明外史》本传：“时字纯道，安福人。正统十三年进士
第一，授修撰。明年，郕王监国，令同商辂入阁预机务。
时闻继母忧，力辞不允，乃拜命释褐，逾年即秉政，前
此未有也。寻进侍读。景泰元年，以兵事稍息，得请终
制，然由此忤旨。服除，命供事翰林院，不复与阁事。易
储，擢左春坊大学士。《寰宇志》成，迁太常寺少卿，俱兼”
侍读。天顺元年，徐有贞、李贤下狱，岳正、许彬相继罢。
帝坐文华殿，召见时曰：“汝非朕所擢状元乎？”时顿首。
明日，仍命入阁，兼翰林院学士。阁臣自三杨后，进退
礼甚轻，为帝所亲擢者，唯时与正二人。而帝方向用
贤，数召贤独对。然贤雅重时，退必咨之。时引义争可
否，或至失色。贤初小忤，久之心折，曰：“彭公真君子也。”
慈寿皇太后上尊号，诏告天下，时欲推恩贤谓一年
不宜再赦。时曰：“非赦也，宜行优老典。朝臣父母七十与诰敕，百姓八十给冠带，是老吾老以及人之老也。”
贤称善，即奏行之。帝爱时风度，选庶吉士，命贤尽用
北人。南人必若时者方可。贤出语时，俄中官牛玉宣
旨。时谓玉曰：“南士出时上者不少，何可抑之？”玉笑而
入。已选十五人，南六人与焉，时力也。门达构贤，帝惑
之，曰：“去贤行，专用时矣。”中贵以告。时矍然曰：“李公有
经济才，何可去？”因力直之，且曰：“李去时，不得独留。”语
闻，帝意乃解。帝大渐，口占遗命付阁臣润色中言，定
后妃名分。时读竟涕下。中官复命曰：“彭时，尤悲怆。”帝
亦陨涕。宪宗即位，议上两宫尊号，中官夏时欲独尊
所生母周贵妃。贤曰：“遗诏已定，何事多言？”时曰：“李公
言是也。朝廷所以服天下，在正纲常。若不尔，损圣德
非小。”顷之，中官传贵妃旨曰：“子为皇帝，母当为太后，
岂有无子而称太后者？宣德间有故事。”贤色变，目时。
时曰：“今日事与宣德间不同。”胡后表让位，“退居别宫，
故正统初不加尊。今名分固在，安得为比？”中官曰：“如
是，何不草《让表》？”时曰：“先帝存，未尝行，今谁敢草？若人
臣阿意顺从，是万世罪人也！”中官厉声怵以危语，时
拱手向天曰：“太祖、太宗神灵在上，孰敢有二心？钱皇
后无子，何所规利，而为之争不忍默者，欲全主上圣
德耳。若推大孝之心，则两宫并尊为宜。”贤亦极言之。
议定，及将上宝册，时曰：“两宫同称则无别钱，太后宜
加两字。”中官曰：“既并尊，何复别为？”时曰：“加之以便称
谓，非有低昂也。”乃尊皇后为慈懿皇太后，贵妃为皇
太后。数日，中官覃包至阁，曰：“上意固如是，但迫于太
后，不敢自主。非二公力争，几误大事。”时阁臣陈文嘿
无语，闻包言，甚愧。礼成，进吏部右侍郎兼学士，同知
经筵。成化改元，进兵部尚书，兼官如故。明年秋，乞归
省。会李贤卒，手诏趋还朝。《英宗实录》成，加太子少保
兼文渊阁大学士。四年，慈懿太后崩。诏议山陵时及
商辂、刘定之言：“太后作配先帝，正位中宫。陛下尊为
太后，诏示天下。先帝全夫妇之伦，陛下尽母子之爱，
于义俱得。”今梓宫当合葬裕陵，主当祔庙，此不易之
礼，无可议者。比闻欲别卜葬地，臣等实怀疑惧。窃谓
皇上所以迟疑者，必以今皇太后万寿后当与先帝
同尊，自嫌二后并配，非祖宗制。考之于古，汉文帝尊
所生母薄太后，而吕后仍祔长陵；宋仁宗追尊生母
李宸妃，而刘后仍祔太庙。今若“陵庙之制，稍有未合，
则有乖前美，贻讥来叶。”帝复犹豫，时偕朝臣伏文华
门泣请，帝与太后皆感动，始从时议。彗见三台，时等
言：“外廷大政，固所当先，宫中根本，尤为至急。《谚》云：‘子
出多母’。今嫔嫱众多，惟熊无兆，必陛下爱有所专，而
专宠者已过生育之期故也。望均恩爱，为宗社大计。”
时帝专宠万贵妃，妃年已近四十时，故云然。又言：“大
臣黜陟，宜断自宸衷，或集群臣佥议，不可悉委臣下，
使大权旁落。”帝虽不能从，而心嘉其忠。都御史项忠
讨满四不利，朝议发京军，命抚宁侯朱永将以往。永
故难其行，多所邀请。时恶其张大，且度军可无行，第
令整军装，待急报。忠闻朝议驰奏已围石城。帝遣中
官怀恩、黄赐偕兵部尚书白圭、程信等赴阁议。信曰：
“事急矣，师不可缓。”时曰：“贼四出攻剽，锋诚不可当。今
入石城自保，我军围甚固，此困兽易禽耳。”信曰：“安知
忠不退师？”时曰：“彼部分已定，何故自退？且今出师度
何时到？”信曰：“来春。”时曰：“如此，益缓，不及事。事成败决
于冬月，安能待来岁？”信忿，出危言曰：“忠若败，必斩一
二人，然后出师。”众危之，问时何见，曰：“观忠疏曲折，知
其能。若闻别遣禁军，将退避不敢任，贼不可知矣。”时
惟商辂然其言。至冬，贼果平，人乃大服。改吏部尚书。
五年得疾在告。逾三月，帝趋赴阁视事，免朝参。是冬
无雪。疏言：“光禄寺采办，各城门抽分，掊克不堪。而献
珍珠宝石者，倍估增直，渔竭帑藏。乞革其弊，以惠小
民。”帝优诏褒纳。畿辅、山东、河南旱，请免夏税盐钞及
太仆寺赔课马。京师米贵，请发仓储五十万石平籴。
并从之。时以旧臣见倚重，遇事争执无所避。而是时
帝怠于政，大臣希得见。万安同在阁，结中官戚畹，上
下壅隔，时颇怀忧。七年疾复作，乞致仕。帝慰留之，不
得去。冬，彗复见，时言政本七事：“一，崇正道，毋惑佛事，
糜金钱；二，传旨专委司礼监，毋令他人，以防诈伪；三，
退朝之暇，延见大臣议政事；四，近幸赐予太多，工匹
冒官无纪，而重囚死徙者，法不蔽罪。宜戒淫刑僭赏；
五，虚怀受谏，勿恶切直；六，戒廷臣毋依违，凡政令失
当，直言论奏；七，清理牧马草地，减退势要”庄田，皆切
中时弊。宁晋伯刘聚为从父太监永诚请封谥，且乞
祠额。礼部言：“封谥无故事，祠额惟王振有之，亦非常
例。”帝特赐额曰“褒功”，命内阁拟封谥。时等言：“即予永
诚，将来守边内臣皆援此陈乞，是变祖宗法，自今日
始。臣等不敢奉诏。”乃寝。时每因灾变上言，或留中，或
下所司，多阻隔悒悒不得志。五年以后，凡七在告。帝
辄命医就视，遣内臣赐赉者凡九十一年。以言不见
用，力恳放还，不许。进少保。逾月卒，年六十。赠太师，谥
文宪。时立朝三十年，孜孜奉国，持正存大体。公退未尝以政语子弟。有所论荐，不使其人知。燕居无惰容，
服御俭约，无声乐之奉，非其义不取，有古大臣风。